戲呈休文屯田
作者：曾鞏
朝代：宋

paragraphs: 陳侯雋拔人所羨，歲晚江湖初識面。
已聞清論至更僕，更讀新詩欲焚硯。
天子無由熟姓名，諸公固合思論薦。
烏靴况已踏臺省，黑綬未得辭州縣。
落落逢人愈難合，欣欣顧我能忘倦。
跬步粗官別經歲，角巾廣坐今相見。
繞郭青山疊寒玉，縈堤遠水鋪文練。
明紅靚白花千樹，隔葉跳枝鶑百囀。
佳時苦雨已蕭索，落蕊隨風還面旋。
縱無供帳出郊野，尚有清樽就閑燕。
脫遺拘檢任真率，放恣嘲諧較豪健。
東廊解榻不共語，明日離亭空眷眷。